**Ola Mildred "Millie" Rexroat-McDonald** (28. elokuuta 1917 Argonia, Kansas, Yhdysvallat – 28. kesäkuuta 2017 Hot Springs, Etelä-Dakota, Yhdysvallat) oli yhdysvaltalainen lentäjä ja lennonjohtaja. Hän kuului toisen maailmansodan aikana Women Airforce Service Pilots -järjestöön (WASP), joka lensi Yhdysvaltain armeijan ilmavoimien lentokoneita muissa kuin taistelutehtävissä. Sodan jälkeen hän palveli Yhdysvaltain ilmavoimissa lennonjohtajana.

Oglala-lakotataustainen Rexroat oli ainoa WASP:ssä palvellut Amerikan alkuperäiskansojen edustaja.

Elämä
-----

Ola Mildred Rexroat syntyi Argoniassa, Kansasissa 28. elokuuta 1917. Hänen äitinsä oli oglala-lakota ja isänsä valkoinen yhdysvaltalainen. Rexroat aloitti koulun vuonna 1923 Oklahomassa, mutta perhe muutti Etelä-Dakotaan hänen ollessaan vielä lapsi, ja hän vietti osan lapsuudestaan Pine Ridgen reservaatilla. Hän valmistui Springfieldin St. Mary’s Episcopal Indian School -koulusta vuonna 1932. Hän aloitti valmistuttuaan opettajan opinnot Nebraskassa, mutta siirtyi kesken opintojen opiskelemaan Springfieldiin, jossa hän piti opinnoistaan vuoden mittaisen tauon ja työskenteli sen aikana Bureau of Indian Affairs -viraston edeltäjässä. Hän sai vuonna 1935 stipendin New Mexicon yliopistoon ja suoritti alemman tutkinnon (*Bachelor’s Degree*) vuonna 1939. Valmistuttuaan hän alkoi jälleen työskennellä Bureau of Indian Affairsissa New Mexicossa.

Rexroatin seuraava työ oli lentokentän rakennusprojektissa Texasin El Pasossa. Sen jälkeen hän aloitti toimistotöissä United States Army War College -oppilaitoksessa vuonna 1943. Hän halusi osallistua Yhdysvaltain sotaponnisteluihin ja pohti liittymistä laivastoon, merijalkaväkeen tai Women’s Army Corps -joukkoihin. Niiden sijaan hän päätti kuitenkin opetella lentämään ja liittyä Women Airforce Service Pilots -järjestöön (WASP), jonka jäsenet lensivät Yhdysvaltain armeijan ilmavoimien lentokoneita muissa kuin taistelutehtävissä. Hän käytti viikoittaiset puolitoista vapaapäiväänsä ottamalla lentotunteja, ja kerättyään vaaditun 35 lentotunnin kokemuksen hän haki WASP-joukkoihin. Hänet hyväksyttiin, ja hän aloitti koulutuksen Texasissa 12. helmikuuta 1944.

Valmistuttuaan 8. syyskuuta 1944 Rexroat sijoitettiin Eagle Passin lentotukikohtaan Texasissa. Hänen tehtäviinsä kuului upseerien kuljettaminen, rahdin kuljettaminen ja harjoitusammunnoissa käytettyjen maalien hinaaminen T-6 Texan -koneilla. Hän jatkoi Eagle Passissa, kunnes WASP-ohjelma lakkautettiin 20. joulukuuta 1944 sotatilanteen parannuttua Euroopassa. Rexroat oli WASP:n ainoa Amerikan alkuperäiskansoihin kuulunut lentäjä.

WASP:n lakkauttamisen jälkeen Rexroat liittyi ilmavoimien reserviin, jossa hän sai lentotuntiensa perusteella aluksi yliluutnantin (*First Lieutenant*) arvon. Hän palveli kymmenen vuotta lennonjohtajana Kirklandin lentotukikohdassa Albuquerquessa. Rexroat yleni lopulta kapteeniksi. Sotilasuransa jälkeen hän työskenteli siviili-ilmailun lennonjohtajana San Antoniossa, Albuquerquessa ja Santa Fessä yhteensä 33 vuoden ajan. Eläkkeelle jäätyään hän teki taidetta ja toimi kahden kauden ajan alkuperäiskansojen naisjärjestö North American Indian Women’s Associationin puheenjohtajana. WASP-palveluksensa jälkeen Rexroat lensi vain harvoin, kun hänellä oli varaa vuokrata pienkone käyttöönsä. Viimeisen kerran hän lensi 1990-luvulla. Hänet nimitettiin vuonna 2007 Etelä-Dakotan ilmailun kunniagallerian jäseneksi.

Rexroat kuoli Hot Springsissä Etelä-Dakotassa 28. kesäkuuta 2017, kaksi kuukautta ennen satavuotispäiväänsä. Hänet tuhkattiin ja haudattiin maaliskuussa 2018 sotilasmenoin Arlingtonin sotilashautausmaalle. Ellsworthin lentotukikohdan operatiivinen rakennus nimettiin hänen kunniakseen Millie Rexroat Buildingiksi lokakuussa 2017.

Lähteet
-------

1. 1 2 3 4  Ola Mildred (Millie) Rexroat-McDonald  6.7.2017. Lakota Times. Viitattu 16.4.2023. (englanniksi)
2. ↑  Ola Mildred Rexroat-McDonald Legacy.com. Viitattu 16.4.2023. (englanniksi)
3. 1 2 3 4 5 6 7  Alaina Beautiful Bald Eagle: Millie Rexroat: A pioneer for women in aviation and in life  29.5.2019. West River Eagle. Viitattu 16.4.2023. (englanniksi)
4. 1 2  Long, Steve: WWII WASP with Pine Ridge roots: "A Long the Way"  1.3.2016. Black Hills FOX.  Arkistoitu 20.7.2016. Viitattu 16.4.2023. (englanniksi)
5. 1 2 3 4  Rexroat, Ola Mildred: *Ola Mildred Rexroat: An Oral History*. Texas Woman’s University, 2009. Lähteenä käytetty takakansiteksti Google Booksissa (viitattu 16.4.2023). (englanniksi)
6. 1 2  WASP Class 44-W-7 *Women Airforce Service Pilots Official Archive*. Texas Woman’s University. Viitattu 17.4.2023. (englanniksi)
7. ↑  Ola 'Millie' Rexroat Ellsworth Air Force Base. Viitattu 17.4.2023. (englanniksi)
8. ↑  Cassens, Anne: WASP Ola Mildred Rexroat Honored by South Dakota Aviation Association Edgemont Herald Tribune. Viitattu 17.4.2023. (englanniksi)

Aiheesta muualla
----------------

* Kuvia tai muita tiedostoja aiheesta **Ola Mildred Rexroat** Wikimedia Commonsissa